
ք.Երևան                                                                                       14.08.2021թ.

Բողոքարկման հանձնաժողովը հետևյալ կազմով՝ 
նախագահությամբ՝ Ռ.Մխիթարյանի
մասնակցությամբ անդամներ՝
Ա.Ղուկասյանի
Վ.Սուքիասյանի


Բողոքարկման հանձնաժողովը քննության առնելով քրեական մասնագիտացման բաժնի մինչդատական քրեական վարույթի նկատմամբ դատական վերահսկողության գործերի և օպերատիվ-հետախուզական միջոցառումներ իրականացնելու մասին միջնորդությունների ենթաբաժնի համալրման նպատակով անցկացվող որակավորման գրավոր քննության արդյունքների դեմ բերված բողոքը,

Պ Ա Ր Զ Ե Ց

Բողոքարկվել են քրեական իրավունք բաժնի 11-րդ, քրեական դատավարություն (մինչդատական վարույթի հարցեր) բաժնի 9-րդ, 13-րդ, 15-րդ, 26-րդ, քրեական դատավարություն (այլ հարցեր) բաժնի 11-րդ, 12-րդ հարցերը:

Քրեական իրավունք բաժին 
Հարց 11
Հավակնորդը որպես ճիշտ պատասխան նշել է առաջադրվածներից 2-րդ պատասխանց այն է՝ պահեստարան ապօրինի մուտք գործելով գողություն, մինչդեռ ճիշտ պատասխանն է 4-րդը՝ պահեստարան ապօրինի մուտք գործելով գողության փորձ, քանի որ խնդրի նկարագրությունից երևում է, որ հափշտակության առարկան որպես արժեք ներկայացնող գույք՝ բացակայել է:
Քրեական դատավարություն (մինչդատական վարույթի հարցեր)
Հարց 9
Հավակնորդը փաստարկել է, որ իր կողմից թեև սխալ տարբերակ է նշվել, սակայն նույն առաջադրանքը 3 անգամ կրկնվել է տվյալ տարբերակի 14-րդ, 20-րդ, 24-րդ հարցերում, որոնց մեջ ևս ընտրել է 3-րդ տարբերակը: Ըստ հավակնորդի՝ եթե հարցերը չկրկնվեին 3 անգամ և դրա փոխարեն առաջադրվեին թվով 3 ուրիշ հարցեր, ապա կարող էր իր կողմից նշված հարցերին տրվեր ճիշտ պատասխան: Նշվածի կապակցությամբ, հարկ է նշել, որ Գնահատման հանձնաժողովի արձանագրության համաձայն՝ կրկնվող հարցերի դեպքում Գնահատման հանձնաժողովը յուրաքանչյուր հարց գնահատել է ըստ տրված պատասխանի, այսինքն՝ 4 դրական պատասխանի դեպքում տվել է 4 միավոր, 4 բացասականի դեպքում՝ այդ միավորները հանվել են: Գնահատման նման մոտեցումը ընդունելի է նաև Բողոքարկման հանձնաժողովի համար, նկատի ունենալով այն հանգամանքը, որ թեստերը ստուգում են ոչ միայն անձի գիտելիքների մակերեսային իմացությունը, այլ գիտելիքի կայունությունը, հավակնորդի ուշադրությունը, հետևաբար նույն հարցի 4 անգամ կրկնությունը կարող էր վեր հանել որպես դատավոր աշխատելու ընթացքում անհրաժեշտ այնպիսի կարողություններ, ինչպիսին են վրիպակները նկատելու, ուշադրությունը կենտրոնացնելու, նույն հանգամանքը կրկնվելու պարագայում նույնական դիրքորոշում դրսևորելու ունակությունը:
Հարց 13
Հավակնորդը խնդրել է վերանայել գնահատականը, քանի որ կոնկրետ նշված հարցի կապակցությամբ հստակ ժամկետներ նախատեսված չեն:
Հարցում տեղ գտած «կալանքի տակ պահելու ժամկետը երկարացնելու օրինականությունը և հիմնավորվածությունը ստուգում է» ձևակերպումը հավակնորդին պետք է հուշեր, որ խոսքը վերաբերում է վերաքննիչ վարույթին, որի պարագայում կալանավորելու կամ կալանքի տակ պահելու ժամկետը երկարացնելու օրինականությունը և հիմնավորվածությունը դատարանն ստուգում է խափանման միջոցի օրինականությունը և հիմնավորվածությունը հաստատող նյութերը ստանալու օրվանից` երեք օրվա ընթացքում (ՀՀ քրեական դատավարության օրենսգրքի 288-րդ հոդված):
Հարց 15
Հավակնորդը նշել է, որ հարցադրման 1-ին տարբերակին 0 գնահատականի հետ համաձայն չէ, քանի որ ՀՀ Վճռաբեկ դատարանը իր թիվ ԵԴ/3085/07/19 որոշմամբ հստակ պարզաբանվել է նշված հարցի հետ կապված իր դիրքորոշումը, որի հիման վրա էլ իր կողմից նշվել է 15-րդ հարցի 1-ին տարբերակը:
Հարկ է փաստել, որ ՀՀ Վճռաբեկ դատարանի թիվ ԵԴ/3085/07/19 որոշմամբ, խոսքը գնում է բնակարանում խուզարկություն կատարելու մասին, իսկ հավակնորդի նշված պատասխանում թույլատրվում է անձի իրավունքների ցանկացած սահմանափակում, որը հակասում է ինչպես Վճռաբեկ դատարանի, այնպես էլ Մարդու իրավունքների եվրոպական դատարանի նախադեպային իրավունքին, մասնավորապես, ազատության իրավունքի սահմանափակման տեսանկյունից:
Հարց 26
Ըստ հավակնորդի՝ 26-րդ հարցը իմաստային առումով պարունակում է երկակակի ճիշտ պատասխան և իր կողմից ընտրված տարբերակը ևս կարող է ճիշտ գնահատվել: Մինչդեռ ՀՀ քրեական դատավարության օրենսգրքի 185-րդ հոդվածի 5-րդ մասի համաձայն քրեական գործ հարուցելը մերժելու վերաբերյալ բողոքի հիման վրա դատարանը վերացնում է բողոքարկվող որոշումը կամ հաստատում այն: Հետևաբար, տվյալ դեպքում խոսք չի կարող գնալ երկակի ճիշտ պատասխանի մասին: 

Քրեական դատավարություն (այլ հարցեր)
Հարց 11
Ըստ հավակնորդի՝ քրեական հետապնդման մարմնի որոշումը՝ քրեական գործ հարուցելու մասին ևս համարվում է քրեական հետապնդման հարուցում: Որպես նշվածի իրավական հիմք, հավակնորդը նշել է ՀՀ Վճռաբեկ դատարանի Լևիկ Պողոսյանի որոշումը: Սակայն ՀՀ քրեական դատավարության օրենսգրքի 6-րդ հոդվածի 18-րդ կետի համաձայն՝  քրեական հետապնդման հարուցումը քրեական հետապնդման մարմնի որոշումն է անձին որպես մեղադրյալ ներգրավելու, ինչպես նաև մինչև այդ նրան ձերբակալելու կամ նրա նկատմամբ խափանման միջոց կիրառելու մասին: Միևնույն ժամանակ ՀՀ քրեական դատավարության օրենսգրքի դրույթների քրեական գործը հարուցվում է փաստի առթիվ, այլ ոչ թե՝ անձի նկատմամբ: Ինչ վերաբերում է, վկայակոչված Լևիկ Պողոսյանի վերաբերյալ որոշմանը, ապա Վճռաբեկ դատարանը այդ որոշմամբ վերհանել է ընդհանւոր կանոնից շեղման մասնավոր դեպք, այն է՝ քրեական գործ հարուցելու մասին որոշման մեջ նշվել է անձի անունը և ազգանունը, այսինքն՝ անձի նկատմամբ քրեական հետապնդում է հարուցվել քրեական գործ հարուցելու մասին որոշմամբ:
Հարց 12
Հավակնորդը նշել է, որ իր կողմից նշված պատասխանը կարող է ճիշտ համարվել, քանի որ քրեական գործով չի կարող որպես ապացույց համարվել գործի ելքով շահագրգռված վկայի ցուցմունքը:
Հարկ է նշել, որ ճիշտ պատասխանն է մասնագետի կարծիքը, քանի որ այն ապացույցի տեսակ չէ ՀՀ քրեական դատավարության 104-րդ հոդվածի համաձայն: Իսկ ինչ վերաբերում է վկայի գործի ելքով շահագրգռված լինելուն, ապա դա ապացույցի անարժանահավատության հանգեցնող գործոն է, այլ ոչ թե անթույլատրելիության: 
Ելնելով վերոգրյալից և ղեկավարվելով «Հայաստանի Հանրապետության դատական օրենսգիրք» սահմանադրական օրենքի 105.1-րդ հոդվածով, ինչպես նաև Բարձրագույն դատական խորհրդի՝ 2021 թվականի հուլիսի 15-ի թիվ ԲԴԽ-50-Ո-119 որոշմամբ հաստատված թիվ 4 հավելվածի 29-րդ կետով Բողոքարկման հանձնաժողովը՝

Թիվ 58147 ծածկագրով աշխատանքի քննության արդյունքների դեմ բերված բողոքը ամբողջությամբ մերժել:
  
ՀԱՆՁՆԱԺՈՂՈՎԻ ՆԱԽԱԳԱՀ՝                                                        Ռ.ՄԽԻԹԱՐՅԱՆ
ՀԱՆՁՆԱԺՈՂՈՎԻ ԱՆԴԱՄՆԵՐ՝                                                        Ա.ՂՈՒԿԱՍՅԱՆ
                                                                                                               Վ.ՍՈՒՔԻԱՍՅԱՆ



